Zagreb, 14. srpnja 2022. Priopćenje za medije

**Hrvatska nominirana u četiri kategorije za Wanderlust Reader Travel Awards!**

Hrvatska i hrvatske turističke destinacije nominirane su u čak **četiri** kategorije ***Wanderlust Reader Travel Awards*** natjecanja i to za nagrade u kategorijama za **najbolju europsku destinaciju**, **najbolji europski grad**, **najbolji europski otok** i **najbolje europske regije**. U kategoriji najbolja europska destinacija **Hrvatska** se primjerice nalazi u konkurenciji sa zemljama kao što su Francuska, Grčka, Italija, Monaco, Španjolska, Turska i dr., **Dubrovnik** se bori za titulu najboljeg europskog grada, **Hvar** je nominiran u kategoriji najboljih europskih otoka, dok se **Istra, Dalmacija i hrvatski otoci** u jakoj konkurenciji bore za naslov najbolje europske regije.

Iz **Predstavništva Hrvatske turističke zajednice u Londonu** izvješćuju kako se u [online glasanju](https://wanderlustmagazine.typeform.com/to/cH26XO02) može sudjelovati do **18. listopada ove godine**, dok će dodjela nagrada i proglašenje rezultata biti održano u Londonu 7. studenog i to u vrijeme održavanja najvećeg svjetskog turističkog sajma WTM, gdje se tradicionalno predstavlja i Hrvatska sa svojom ukupnom turističkom ponudom.

*„Natjecanja ovakve vrste i sudjelovanje Hrvatske u snažnoj konkurenciji predstavlja veliko priznanje našoj zemlji kao destinaciji koja je čvrsto upisana na turističku kartu svijeta. To potvrđuju i nagrade, odnosno rezultati od prošle godine kada je primjerice* ***Dubrovnik proglašen najpoželjnijim turističkim gradom Europe****, dok je* ***Hrvatska****lani ostvarila visoko 5. mjesto u kategoriji n****ajpoželjnije europske destinacije*** *svrstavši se ispred zemalja kao što su primjerice Austrija, Švicarska, Portugal, Njemačka i Škotska, a među izdvojenim destinacijama se bio našao i* ***otok Hvar, koji je****zauzeo****7.****mjesto u kategoriji top* ***10 otočnih destinacija Europe****“,* poručili su iz **Predstavništva Hrvatske turističke zajednice u Londonu**,pozvavši **sve ljubitelje putovanja da u velikom broju glasaju za Hrvatsku i hrvatske destinacije.**

Naime, riječ je o prestižnoj dodjeli priznanja i nagrada najpoželjnijim destinacijama, turoperatorima i zrakoplovnim prijevoznicima iz cijelog svijeta koje organizira [**Wanderlust**](https://www.wanderlust.co.uk/), jedan od najpoznatijih i najstarijih travel magazina u svijetu. U ovogodišnjem natječaju su istaknute i nove kategorije za odredišta koja potiču posebne interese za kulturom, gastronomijom i netaknutom prirodom te održivim iskustvima. Budući da putnici traže smislenija i odgovornija putovanja koja stvaraju nezaboravne doživljaje, pokrenut je i popis kategorija za turoperatore koji nude kulturna, avanturistička, prirodna i ostala specijalizirana putovanja.

Osim među natjecateljima konkurencija postoji i među glasačima za koje je osigurano čak 11 vrijednih nagrada u ukupnom iznosu od 40.000 funti, a koje, između ostalog, uključuju putovanje i ekspediciju na otočje Galapagos, obilazak uzbekistanskih gradova Puta svile, adrenalinsko putovanje u Kostariku, karte za putovanje željeznicom Rocky Mountaineer do Red Rocksa u SAD-u i još puno toga. Ovako velik i bogat fond nagrada ujedno predstavlja i odličan motiv za sudjelovanjem u [glasanju](https://wanderlustmagazine.typeform.com/to/cH26XO02).